**Povzetek revizijskega poročila *Pravilnost financiranja volilne kampanje liste SLOVENSKA DEMOKRATSKA STRANKA – SDS za predčasne volitve poslancev v Državni zbor Republike Slovenije v letu 2014***

Računsko sodišče je izvedlo revizijo *pravilnosti financiranja volilne kampanje liste SLOVENSKA DEMOKRATSKA STRANKA – SDS za predčasne volitve poslancev v Državni zbor Republike Slovenije v letu 2014*, ki jo je organizirala Slovenska demokratska stranka – SDS.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji Slovenski demokratski stranki – SDS izreklo *mnenje s pridržkom*, ker:

* med zbranimi in porabljenimi sredstvi ni izkazala brezplačne storitve fizične osebe;
* je med porabljenimi sredstvi izkazala tudi stroške gostinskih storitev in popravila poškodb na najetem vozilu, ki niso stroški volilne kampanje;
* vseh posameznih izdatkov, ki jih je namenila financiranju volilne kampanje, ni izkazala, določeni znesek posameznih izdatkov pa je nižji kot znaša skupni znesek izdatkov;
* med neporavnanimi obveznostmi ni izkazala dela stroškov občinske takse in
* med prispevki, zbranimi v nasprotju z Zakonom o volilni in referendumski kampanji, ni izkazala prispevka samostojnega podjetnika posameznika.

Računsko sodišče je o pravilnosti poslovanja v skladu z Zakonom o volilni in referendumski kampanji Slovenski demokratski stranki – SDS izreklo *pozitivno mnenje*.

Računsko sodišče ni zahtevalo *predložitve odzivnega poročila*, ker je Slovenska demokratska stranka – SDS že med revizijskim postopkom izvedla ustrezni popravljalni ukrep, saj je skupni znesek prejetih denarnih prispevkov, ki so bili dani v nasprotju z Zakonom o volilni in referendumski kampanji, nakazala v humanitarne namene.

Ljubljana, 24. aprila 2015